Lahden seudulla vaikuttanut 63-vuotias mies sai naisystävänsä innostumaan virtuaalivaluutta bitcoinista. Tulevaisuus näyttikin hyvältä, sillä bitcoinin piti tehdä naisesta miljonääri.

Miehen puheet upposivat otolliseen maaperään, koska naisella sattui olemaan pankkitili hyvässä iskussa.

Mies syyllistyi törkeään kavallukseen ja joutuu maksamaan huijaamansa vajaat 50 000 euroa entiselle naisystävälleen.

Päijät-Hämeen käräjäoikeuden perjantaina antama ratkaisu toi miehelle kymmenen kuukauden ehdollisen vankeustuomion.

Miehen uhrina oli Lahden seudulla asuva yrittäjänainen, jolla oli kohtuullisesti rahaa sijoitettavaksi, koska oli juuri myynyt menestyvän yrityksensä.

Miehen piti ostaa naisen rahoilla viisi louhintalaitetta, jotta pääsisi louhimaan valuuttaa Bitcoin-verkossa ja rikastumaan.

Hän maksoi ainakin osan louhintalaitteiden hinnasta, mutta nainen ei saanut niitä koskaan. Mies hoiti rahaliikennettä Virossa toimivan yrityksensä tilin kautta.

Hän kiisti syytteen törkeästä kavalluksesta. Hän kuitenkin myönsi, että oli saanut rahaa, mutta ne oli tarkoitettu muuhun käyttöön.

Pariskunta oli seurustellut jonkin aikaa ja asuivatkin yhdessä naisen omistamassa asunnossa. Vapaa-aikaa käytettiin matkusteluun.

Mies oli luvannut osallistua yhteiselämän kustannuksiin, mutta nainen kertoi maksaneensa lähes kaikki. Kuluista pari oli tehnyt velkakirjan, jonka mukaan mies oli seurustelusuhteen lisäksi 20 000 euron velkasuhteessa.

Petolliset toimet ajoittuvat runsaan puolen vuoden ajalle, pääosin vuodelle 2014.

Nainen luotti miehen sijoittajanlahjoihin ja puheisiin, sillä oman arvionsa mukaan hän itse ei ymmärtänyt koko louhimistekniikkaa.

Nainen uskoi, että laitteet oli tilattu ja maksettu. Kaiken piti olla kunnossa, mutta sitten miesystävä katosi eikä nainen saanut häneen pitkään aikaan yhteyttä. Nainen ei kuitenkaan epäillyt mitään ikävää vaan ajatteli, että miehellä on työkiireitä.

Lopulta paljastui, että mies oli peruuttanut tilaamansa louhintalaitteet ja rahat oli palautettu hänen tililleen.

Oikeudessa mies kertoi peruuttamisen johtuneen bitcoinin arvon putoamisesta ja hän oli menettänyt uskonsa louhintaan.

Myöhemmin nainen huomasi tehneensä virheen, kun maksoi rahat ensin miehen virolaiselle tilille, koska olisi voinut hoitaa tilaukset suoraan louhintalaitteita kauppaavilta yrityksiltä.

Naisen taloudellinen tilannekin heikkeni ja hän pelkäsi talonsa joutuvan vasaran alle. Neuvottelut pankinjohtajan ja verottajan kanssa kuitenkin toivat helpotusta ja nainen sai pitää talonsa.

Kun nainen sitten lopulta sai yhteyden mieheen, tämä yritti sopia asiat. Mies oli taitava käsistään ja hallitsi myös kirvesmiehen hommat, mutta niistä nainen ei ollut kiinnostunut. Nainen päätti viedä asian lopulta poliisille.

Oikeus totesi, että syytetty sai yrittäjänaiselta toimeksiannon laitteiden tilaamiseen ja kavalsi niihin tarkoitetut rahat. Rahojen suuri määrä teki kavalluksesta törkeän.

Tuomittu säästyi vankilalta ja sai ehdollisen tuomion, koska hänellä ei ollut rikosrekisteriä ennestään.